उत्तर प्रदेश के हरदोई में बीती 19 मई को बरेली में हुई दुर्घटना में घायल हुए ट्रक चालक को कोरोना पॉजिटिव पाया गया है। बरेली से रिपोर्ट पॉजिटिव आने की जानकारी मिलने पर देर रात ही उसे कोविड-19 अस्पताल मलिहामऊ भेज दिया गया। परिजनों ने घटना में घायल चालक को उपचार के लिए शनिवार को ही शहर के एक प्राइवेट हड्डी अस्पताल में भर्ती कराया था।
साथ ही हड्डी अस्पताल को सील कर दिया गया है। यहां भर्ती मरीजों, चिकित्सक और उनके परिवार व मरीजों के तीमारदारों को यहीं क्वारंटीन भी कर दिया गया है। आसपास का इलाका सील कर दिया गया है। इसके साथ ही जनपद में कुल संक्रमितों की संख्या 50 हो गई है, जिनमें 35 एक्टिव केस हैं। बेहटा गोकुल थाना क्षेत्र के ग्राम हसनापुर निवासी 26 वर्षीय युवक ट्रक चालक है। बीती 19 मई को दिल्ली से हरदोई ट्रक लाते समय बरेली में दुर्घटना हो गई थी।
दुर्घटना में ट्रक चालक गंभीर रूप से घायल हो गया था और उसे उपचार के लिए बरेली में स्थित मेडिकल कालेज में भर्ती कराया गया था। सूचना पर परिजन भी वहीं पहुंच गए थे। परिजनों के मुताबिक आर्थिक हालात को देखते हुए वह लोग ट्रक चालक को शनिवार को ही बरेली से हरदोई में लखनऊ रोड पर स्थित एक हड्डी अस्पताल लाए थे और भर्ती करा दिया था। शनिवार देर रात बरेली में कोविड-19 कंट्रोल रूम ने हड्डी अस्पताल के संचालक को ट्रक चालक के कोरोना पॉजिटिव पाए जाने की जानकारी दी।
इस पर हड्डी अस्पताल के संचालक ने भी स्वास्थ्य विभाग के जिम्मेदारों को पूरी जानकारी दी तो देर रात मौके पर पहुंची स्वास्थ्य विभाग की टीम ने एंबुलेंस से ट्रक चालक को मलिहामऊ में स्थित कोविड-19 अस्पताल में भर्ती कराया। शहर के हड्डी अस्पताल में भर्ती मरीज के कोरोना पॉजिटिव पाए जाने की जानकारी से खलबली मच गई। रविवार सुबह स्वास्थ्य विभाग की टीम ने डॉ. सीबी सिंह की देखरेख में अस्पताल परिसर की जांच की।
टीम के मुताबिक अस्पताल में 10 मरीज, 20 तीमारदार, नौ स्टाफ कर्मी मौजूद मिले। इन सभी को अस्पताल में ही क्वारंटीन कर दिया गया है। साथ ही चिकित्सक और उनके परिवार को भी क्वारंटीन किया गया है। रविवार को एसडीएम सदर राकेश कुमार, सीओ सिटी विजय कुमार राना, शहर कोतवाल शैलेंद्र श्रीवास्तव आदि भी मौके पर पहुंचे। अस्पताल के आसपास के सभी मार्गों को सील कर दिया गया है।